La puma-chaura – regina en cuschina ed en apoteca da chasa

Da Gisula Tscharner, Veulden 

Mo anc singulas umbellas cotschnas orneschan qua e tscha las spundas alvas u grisch-brinas; cun l’emprima naiv dal november èn er vegnids ils utschels, sa bittond sin la davosa puma-chaura ch’era anc vi da la roma dal culaischen. Ils pitschens tachels vesev’ins dapertut da lunsch, tut atun. Ma datiers rieva lur cotschen cun in’energia gronda e ventiraivla. Survesair na savev’ins mai questas umbellas fermas che stevan quest onn anc vi dals roms nivs, suenter che la feglia era gia crudada e smarschida. Blers din che la puma-chaura saja tissi. Uschè mal na sai ad esser. Ils utschels per ina giada la mangian gugent, gist ussa che l’emprima naiv ha cuvert tut ils auters bugliacs da pavel. Sin las fossas ch’jau hai ornadas cun puma-chaura, avant in mais, è schizunt la naiv sgarada davent, e las scrottas da pel cotschnas giaschan enturn, regordan al banchet d’utschels. 

Bumba da vitamins e medischina multifara
Tissi è la puma-chaura betg zic! En cuntrari, ella s’auda tar las grondas bumbas da vitamins. La chaglia sezza fa part da la famiglia dals rosers; e tar la medema famiglia botanica appartegna bunamain tut nossa pumera da cultura! Substanzas amaras tannin, acids da citrona, da maila, da vin e da parasorbin, ielis eterics, sorbit, glucosas e fitg bler vitamin C: Tut quai dat a quest fritg la muntada enorma ch’ella veva per noss perdavants. Numnada «citrona dal nord», era vegnida duvrada la puma-chaura sco medischina cunter la malsogna scorbut, surtut en las terras scandinavas durant temps da miseria. Jau mezza enconuscheva ses diever mo per medischina (té e tinctura), per vinars e per ina confitura plitost amara e pauc gustusa. Ed jau tschertgava adina suenter recepts, sco ch’ins sappia integrar la ritgezza cotschna en la cuschina fina. 

En il cudesch da recept 
Quest atun è finalmain cumparì il cudesch «Vogelbeere, Schlehe, Hagebutte – Die besten Rezepte», scrit da Paul Pfyhl e Heinz Knieriemen (AT-Verlag), da retschaiver en tut las librarias. I n’è strusch da crair, quantas delicatessas ensaladas e dultschas che quests dus umens han creadas cun puma-chaura! Els la dovran surtut en furma dad in si-rup e dad ina buglia; l’aroma è leva-main amar-dultsch-picant e dat a las spaisas ina nota fitg particulara e misteriusa! Il cudesch fa propi quaida d’al cumprar. 

Buglia e sirup fan las dunnas selvadias da Veulden 
Ils products da basa principals per ils recepts cun puma-chaura, il sirup e la buglia, quai san ins cumprar si Veulden en la Stizun da dunnas, conuschenta. Pront, cur ch’il cudesch è vegnì sin la fiera, hai jau racoltà la pli bella puma-chaura enturn nossa vischnanca … per fortuna hai jau fatg prescha, nagin ch’ha savì fin d’october che la naiv vegnia uschè prest e cun ella la rotscha d’utschels fomentada! Il sirup vendain nus en buttiglias da 2 dl e da 3,5 dl, mintgamai cun trais recepts simpels agiunts. La buglia è en veders da ca. 600 g, er ornads da trais recepts. 
L’advent è la buna stagiun per far ina pitschna visita a Veulden e dad ir en la Stizun da dunnas; là chatt’ins sper ils products numnads er autras delicatessas ord il selvadi indigen dal Grischun central – forsa in auter regal, per ina gia … La stizun è averta: Il mardi da las 19.00 – 22.00 e sonda da las 16.00 – 19.00, u tenor giavisch, sch’ins dat avant in telefon ad ina da las dunnas suandantas: Gisula Tscharner 655 15 50, Ida Möhr-Monn 655 19 89. 

Culaischen sontg 
Ch’il culaischen ha tar blera glieud anc oz la macla dad esser tissientà, ha da far cun sia muntada impurtanta en temps precristians. Tar ils Druids e Celts devi mitus da fritgaivladad e da sanadad enturn questa planta sontga. Atras la cristianisaziun (sfurzada si en bleras regiuns) eran quellas qualitads vegnidas vieutas en il negativ, e dapi lura avevan ils missiunaris avertì la glieud dal culai-schen da la planta dal diavel u da stria da la planta dals pajauns. Pir en noss tschientaner s’èn s’avischinads ils medis natiralists al stgazi da sias qualitads. Schizunt poets pli moderns han scuvert puspè la fascinaziun estetica e misteriusa dal culaischen. 
I n’è betg da sa smirvegliar che quest intgant fascinant accumpogna la puma-chaura er en la padella, sin il taglier e da là en la bucca! Ch’i revivi il culaischen, la bellezza tutpreschenta en nossa cultura alpina!